हॉकिंग इसी दिशा में सचेष्ट थे कि सापेक्षवाद और क्वांटम यांत्रिकी के सम्मिलन से क्या आदि ब्रह्मांडीय परिस्थितियों का ज्ञान हो सकता है? आइंस्टाइन ने एकीकृत सिद्धांत के विकास हेतु अपने जीवन के अंतिम तीन दशक बिताए लेकिन उन्हें सफलता नहीं मिली। अब भौतिकी की नई दिशाएं पुनः एकीकरण की ओर उन्मुख हो रही हैं और जिस नए और रोमांचक सिद्धांत का जन्म हो रहा है, उसे स्ट्रिंग सिद्धांत कहा जा रहा है। इस नए सिद्धांत का आधार स्ट्रिंग है जो ऊर्जा या द्रव्य नहीं है अपितु ऐसे तत्व हैं जिनसे ये निर्मित हुए हैं। तो क्या स्ट्रिंग सिद्धांत सभी चीजों का सिद्धांत बन जायेगा? वैज्ञानिकों को आशा है कि थियरी ऑफ एवरीथिंग बीसवीं शती के दो आधारों - सापेक्षता और क्वांटम यांत्रिकी का एकीकरण कर देगी। वस्तुतः सापेक्षवाद से गुरुत्वाकर्षण की व्याख्या की जाती रही है और क्वांटम सिद्धांत द्रव्य के मूलभूत गुणों की व्याख्या करता है। आदि ब्रह्मांड को समझने के लिए जब सब कुछ अकल्पनीय रूप से एकदम सूक्ष्म था, गुरुत्वाकर्षण का एक संयुक्त क्वांटम सिद्धांत वांछनीय है। हॉकिंग आशावादी थे कि निश्चय ही ऐसे सिद्धांत का प्रतिपादन हो जाएगा, तो क्या इसे हॉकिंग का ही सिद्धांत माना जाएगा?